कुटीर उद्योगबाट आरम्भ भएको उनको व्यावसायिक यात्रा अहिले बृहत् बनेको छ । बीएस ब्राण्डका खाद्य तथा पेयपदार्थ पूर्वका बजारमा प्रसिद्ध छन् । उनले पूर्वप्रधानमन्त्री नगेन्द्रप्रसाद रिजालको इटहरीस्थित क्यानिङ कम्पनीमा लामो समय काम गरे । ‘तर, जागीरले परिवार पाल्न नै गाह्रो भयो,’ उनी विगत स्मरण गर्दै विष्ट भन्छन्, ‘त्यसपछि आफैले केही गर्नुपर्छ भन्ने सोचका साथ जागीर छोडेँ ।’ शुरूमा घरमै फलफूलबाट अचार र जुस बनाएर बेचेको बताउँछन् उनी । छिमेकीबाट ऋण सहयोग लिएर २०४७ सालमा घरमै कुटीर उद्योग स्थापना गरी व्यवसाय आरम्भ गरे उनले । ‘जुस उत्पादनका लागि अत्याधुनिक उपकरण थिएन,’ उनी भन्छन्, ‘बाँस र काठका घरेलु उपकरणबाट कागती, सुन्तला निचोरेर बेचेँ ।’ व्यवसाय शुरू गर्दा उनको उमेर ५० वर्षपुगिसकेको थियो । तर, पनि सुन्तला र कागतीको रस लिएर धरान, इटहरी, विराटनगर, दमक र राजविराजका बजारमा बेच्न विष्ट आफै जान्थे ।
